กระทรวงพาณิชย์ เปิดจุดรับซื้อพริกเขียวมันในพื้นที่จังหวัดสงขลาและนครศรีธรรมราช แก้ปัญหาราคาพริกตกต่ำ
นายวัฒนศักย์ เสือเอี่ยม อธิบดีกรมการค้าภายใน เปิดเผยว่า เพื่อแก้ปัญหาราคาพริกเขียวมันตกต่ำ หลังจากประเทศมาเลเซียลดการนำเข้า ล่าสุดกระทรวงพาณิชย์ ได้เชื่อมโยงผู้ประกอบการเข้าไปรับซื้อพริกเขียวมันจากเกษตรกรในพื้นที่จังหวัดสงขลาและนครศรีธรรมราช โดยสนับสนุนงบประมาณจากกองทุนรวมเพื่อช่วยเหลือเกษตรกรในการช่วยเหลือเกษตรกรในอัตราไม่เกิน 5 บาทต่อกิโลกรัม ซึ่งได้ดำเนินการรับซื้อไปแล้ว 400 ตัน จากเป้าหมาย 3,000 ตัน และได้เปิดจุดรับซื้อในพื้นที่จังหวัดสงขลาจำนวน 59 จุด ในอำเภอระโนดและกระแสสินธุ์ และ จุดรับซื้อที่จังหวัดนครศรีธรรมราช อีกจำนวน 5 จุดในอำเภอหัวไทร นอกจากนี้ ได้อนุมัติแผนการเปิดจุดรับซื้อเพิ่มอีก 21 จุดในพื้นที่ 4 อำเภอ ได้แก่ อำเภอปากพนัง ชะอวด เฉลิมพระเกียรติ และเชียรใหญ่ ซึ่งจะได้ทยอยเปิดโดยเร็ว สำหรับในพื้นที่ตำบลเกาะทวด อำเภอปากพนัง จังหวัดจังหวัดนครศรีธรรมราชจะเปิดจุดรับซื้อในวันเสาร์ที่ 15 พฤษภาคมนี้  ภายหลังจากการดำเนินการดังกล่าว ช่วยพยุงราคาในตลาดไม่ลดต่ำลงและปรับสูงขึ้น   อย่างไรก็ตาม เพื่อไม่ให้เกิดการกระจุกตัวของผลผลิตพริกในพื้นที่ได้ขอความร่วมมือตลาดกลางสินค้าเกษตรในความส่งเสริมของกรมการค้าภายใน อาทิ ตลาดไท ตลาดสี่มุมเมือง  จังหวัดปทุมธานี ตลาดศรีเมือง จังหวัดราชบุรี และห้างค้าปลีกค้าส่งเข้าไปช่วยรับซื้อผลผลิตออกจากพื้นที่ คาดว่าภายหลังเทศกาลถือศีลอดของชาวมุสลิมความต้องการบริโภคจะมีแนวโน้มเพิ่มขึ้นและส่งผลให้ราคาปรับตัวสูงขึ้น หากพบเห็นพฤติกรรมที่เป็นการเอาเปรียบหรือกดราคารับซื้อ สามารถแจ้งได้ที่สายด่วนกรมการค้าภายใน 1569 หรือสำนักงานพาณิชย์จังหวัดทั่วประเทศ